周邦彦
楚村道中 其二
族云行太虚，布置初狼籍。弥缝天四维，俄顷同一色。雨形如别泪，含恶未忍滴。泥涂颇翻车，行者自朝夕。中央成白道，袅袅踏蛇脊。潺湲冒田水，去作涧底碧。高林荫清快，渴乌时一掷。晚休张庄聚，泾草蒙古驿。往时解鞍地，醉墨栖坏壁。孤星探先出，天镜小摩拭。比邻忽喧呼，夜磔鲁津伯。梦归萱草堂，再拜悲喜剧。问言劳如何，嗟我子行役。平明看屋霤，两鹊声啧啧。果逢南使还，冯寄好消息。谁秣百里驹，肯税不论直。